ખરેખર, હિમાલયની લગની એક વખત જેને લાગી જાય છે, તેને તેનાં દર્શન વગર જાણે ચાલતું જ નથી, અને તે ભવ્ય વિરાટ સ્વરૂપનાં દર્શન થાય ત્યારે જે પરમાનન્દની લાગણી દિલ સમસ્તને આવરી લે છે, તે તો જેણે અનુભવ્યું હોય તે જ સમજી શકે તેમ છે. જેનાં દર્શન માત્રથી ભવાટવિનો થાક આપોઆપ ઓસરી જાય છે, તેવા હિમાચલદાદાના એવા આશીર્વાદ માગું છું કે તેમનું સ્વાસ્થ્ય અને તેમને અંતરે વસેલી ચિર શાન્તિના અંશ માત્રનું અમારા જીવનમાં સિંચન થવા દેજો.